Lacković

**Lackovići**, hrvatska velikaška obitelj koja je vladala, uz prekide, nad Transilvanijom u 14. stoljeću. Obitelj je također dala banove Hrvatskoj, Slavoniji, Dalmaciji i Bugarskoj, knezove Zadru, palatine Ugarskoj, isto kao i potkralja Napulju. Osim u hrvatskom obliku prezimena, obitelj je bila poznata i pod imenom *Lackfi/Laczkovich* na mađarskom jeziku.

## Historija

Lackovići potječu od plemena Herman (Hermány) i potomci su grofova Raabs, koji su vladali nad Nürnbergom u srednjem vijeku. Obitelj Raabs potječe od Diepoldingerovaca, koji su vladali nad sjevernom Bavarskom. Dio plemena iz Nürnberga se 995. godine doseljava u Mađarsku zajedno s bavarskom princezom Gizelom povodom njezine udaje za budućeg mađarskog kralja Stjepana.

Osnivač obitelji je Ladislav (mađ. László), zvan Lacko (Laczk), koji je bio knez sikuljski u prvoj polovici 14. stoljeća. Sikulj (mađ. Székely, odnosno Székelyföld; latinski: Terra siculorum) je područje u istočnom dijelu Erdelja (Transilvanije), danas u središnjoj Rumunjskoj, a nekoć dio Ugarske, gdje žive Sekelji, većinska mađarska etnička grupa.

Lackovi potomci, Lackovići, proširili su svoje posjede, utjecaj i vlast, pa su sredinom 14. stoljeća došli i u Hrvatsku, postajući dio hrvatskog plemstva, dajući i hrvatske, slavonske i dalmatinske banove.

Nakon što im je kralj Žigmund oduzeo imanja poslije Krvavog sabora križevačkog, knezovi Lacković su se sklonili u kalničkoj regiji gdje su se njihovi potomci integrirali s domaćim plemstvom.

## Članovi

Značajni članovi obitelj Lacković su:

* Stjepan I. Lacković, gospodar Međimurja, transilvanski vojvoda (1344.-1350.), hrvatski, slavonski i dalmatinski ban (1350.-1352.)
* Andrija I. Lacković, transilvanski vojvoda (1352.-1359.), napuljski potkralj (1350.-1352.)
* Nikola I. Lacković, ban cijele Slavonije (1342.-1343.), transilvanski vojvoda (1367.-1368.)
* Dionizije I. Lacković, kninski biskup (1348.-1349.), zagrebački biskup (1349.-1350.), kaločki nadbiskup (1350.-1356.)
* Stjepan II. Lacković "Čakovečki", (u. 1397.), gospodar Međimurja, Lendave i Keszthely-a, hrvatski ban (1371.-1372., 1383.-1384.), transilvanski vojvoda (1372.-1376.), ugarski palatin (1387.-1397.), knez Zadarski (1383., 1387.-1388., 1391.-1392.)
* Emerik I. Lacković, transilvanski vojvoda (1368.-1372.), bugarski ban (1365.-1366.), hrvatski, slavonski i dalmatinski ban (1368.), knez Zadarski (1368.-1369.)
* Dionizije II. Lacković, transilvanski vojvoda (1359.-1367.)
* David I. Lacković, gospodar Našica, slavonski ban (1416.-1418.)
* Dionizije III. Lacković, transilvanski biskup (1427.-1428.)
* Stjepan III. Lacković, transilvanski vojvoda (1372.-1376.)
* Juraj I. Lacković, mačvanski ban (1392.-1393.)
* Petar Lacković, plemićki sudac križevačke županije (1513.)
* Pavao Lacković, prisjednik banskoga stola (1630.), plemićki sudac varaždinske županije (1647.)

## Vanjske veze

* Lackovići iz plemićkog roda Herman 
* Obitelj Lacković s češko-mađarskom varijantom imena
* Popis knezova Ugarske kraljevine
* Krvavi sabor križevački 
* Popis hrvatskih plemićkih obitelji 
* Popis hrvatskih vladara
* Petar Lacković
* Uzroci i posljedice Krvavog sabora u Križevcima
* [Spomenik Stjepanu II. Lackoviću "Čakovečkom" u Keszthelyju, Mađarska](http://www.szoborlap.hu/szobrok/fotok_30/6080_(3197)_lackfi_istvan_nador_lovas_szobra_keszthely_kalmar_katalin_2000_2.jpg)
* [Pavao Lacković, prisjednik banskoga stola](http://hr.wikisource.org/wiki/Povijest_Hrvatske_I._(R._Horvat)/Ban_Sigismund_Erdedi)
* [Pavao Lacković, plemićki sudac varaždinske županije](http://hr.wikisource.org/wiki/Povijest_Hrvatske_I._(R._Horvat)/Ban_Nikola_Zrinski_mladji)